24. oktober 2024

/SOFNEL

**Dagsorden**

**til**

**møde i Temadage**

**29. oktober 2024 kl.** **09:30**

**i** **Regionsrådssalen, Regionshuset Viborg, Skottenborg 26, 8800 Viborg**

|  |  |  |
| --- | --- | --- |
| **Pkt.** | **Tekst** | **Side** |
| 1 | Introduktion til dagen | 1 |
| 2 | Ankomst og let morgenmad (kl. 9.00-9.30) | 1 |
| 3 | Forebyggelse i et regionalt perspektiv (kl. 9.30-10.25) | 1 |
| 4 | Forskningsstrategier (kl. 10.25-11.20) | 2 |
| 5 | Analyse af behovet for velfærdsuddannede (kl. 11.20-12.10) | 3 |
| 6 | Frokost (kl. 12.10-12.50) | 4 |
| 7 | Drøftelse af sundhedsstrukturreform (kl. 12.50-13.20) | 4 |
| 8 | Proaktiv presse- og kommunikationsstrategi (kl. 13.20-13.50) | 4 |
|  |

##### 0-4-6-22

## 1. Introduktion til dagen

### Sagsfremstilling

Temadagen foregår i regionsrådssalen i Regionshuset Viborg.

På temadagen vil der blive fortalt om forebyggelse set ud fra et regionalt perspektiv.

Dernæst fortælles om regionens forskningsstrategiske arbejde, herunder arbejdet med en opdateret forskningsstrategi for regionen.

Efterfølgende vil der blive fortalt om resultaterne af analysen vedrørende behovet for velfærdsuddannede i Region Midtjylland. Der vil også blive fortalt om den analyse, der giver indsigt i, hvor mange af de nyuddannede inden for velfærdsområdet i den midtjyske region der forlader deres fag efter endt uddannelse.

Dernæst vil der være en kort drøftelse af den kommende sundhedsstrukturreform.

Som afrunding på dagen præsenteres Region Midtjyllands proaktive presse- og kommunikationsstrategi.

##### 0-4-6-22

## 2. Ankomst og let morgenmad (kl. 9.00-9.30)

### Sagsfremstilling

Der vil være mulighed for let morgenmad i regionsrådssalen.

##### 0-4-6-22

## 3. Forebyggelse i et regionalt perspektiv (kl. 9.30-10.25)

### Sagsfremstilling

Forebyggelse er et vigtigt redskab i den sundhedspolitiske værktøjskasse. Forebyggelse kan give den enkelte borger flere gode leveår, og det kan mindske det tiltagende pres på den behandlende del af sundhedsvæsnet. Forebyggelse er desuden billigere end behandling, når man sammenligner prisen for et godt vundet leveår. Alligevel udgør forebyggelse en forholdsvis beskeden aktivitet i den samlede sundhedsindsats, og det er der en række grunde til.

På mødet vil forskningschef Camilla Palmhøj Nielsen, Koncern Kvalitet, og seniorforsker Finn Breinholt Larsen, Koncern Kvalitet, holde et oplæg om forebyggelse i et regionalt perspektiv. Oplægget vil blandt andet kredse om følgende spørgsmål:

* Hvor stort er potentialet for forebyggelse?
* Hvilke udfordringer er det, man støder på i forebyggelsesarbejdet?
* Hvordan kan man mindske den sociale ulighed gennem forebyggelse?

Der gives et overblik over de initiativer, der er sat i gang i regionalt regi på forebyggelsesområdet. Desuden kigges fremad mod den kommende sundhedsreform, hvor regionerne får ansvaret for den patientrettede forebyggelse. Hvilke håndtag bliver der at skrue på i den nye struktur, som kan styrke forebyggelsesindsatsen?

##### 0-4-6-22

## 4. Forskningsstrategier (kl. 10.25-11.20)

### Sagsfremstilling

Region Midtjyllands strategi for forskning på sundhedsområdet (rm.dk) blev lanceret i 2020 og har sat retning for regionens forskningsstrategiske indsatser. Strategien har et bredt perspektiv med fokus på at understøtte det samlede sundhedsvæsen og med særlig vægt på at adressere de store sundhedsudfordringer som multisygdom, ulighed i sundhed og patientforløb, der går på tværs af sektorer og fagområder. Forskningsstrategien for Region Midtjylland bliver suppleret af hospitalernes og enhedernes egne forskningsstrategier, som afspejler lokale forhold og ambitioner for forskningsindsatsen.

Der er i løbet af de seneste år kommet flere nye nationale strategier og anbefalinger til forskningsområdet, herunder Danske Regioners forskningspolitiske udspil (regioner.dk). Region Midtjylland har qua den regionale forskningsstrategi allerede stor opmærksomhed på mange af de emner, der adresseres i forskningsudspillet, men der er også nye aktuelle emner i udspillet, der med fordel kan bringes med ind i en opdateret version af den regionale strategi.

Timingen for en revision af regionens forskningsstrategi har tidligere været drøftet med blandt andet hospitalsudvalget, hvor det blev aftalt, at arbejdet kunne igangsættes, når Robusthedskommissionens og Sundhedsstrukturkommissionens arbejde var færdiggjort. Begge dele er nu afsluttet, og med den nylige udmelding af regeringens forslag til Sundhedsreform er det vurderingen, at revisionen af regionens forskningsstrategi kan sættes i gang.

Vicedirektør Mette Kjølby, Koncern Kvalitet, vil på temadagen præsentere Region Midtjyllands forskningsstrategi såvel som Danske Regioners forskningsudspil samt give en status for regionens forskningsstrategiske arbejde og de foreløbige overvejelser om, hvad der kan tænkes med ind i en opdateret forskningsstrategi for Region Midtjylland. Oplægget forventes at danne grundlag for en drøftelse af regionsrådets forventninger og ønsker til en ny regional forskningsstrategi.

##### 0-4-6-22

## 5. Analyse af behovet for velfærdsuddannede (kl. 11.20-12.10)

### Sagsfremstilling

Region Midtjylland har sammen med kommunerne i den midtjyske region og VIA University College fået udarbejdet en opdateret analyse af behovet for velfærdsuddannede i Region Midtjylland i perioden 2024-2034. Den opdaterede analyse er udarbejdet af konsulentfirmaet COWI, der også udførte en lignende analyse i 2022.

Analysen indeholder en fremskrivning af udbuddet og efterspørgslen og dermed rekrutteringssituationen for 15 velfærdsuddannelser, herunder sygeplejersker, social- og sundhedsassistenter, bioanalytikere og radiografer. Analysen giver et opdateret vidensgrundlag om behovet for velfærdsuddannede i Region Midtjylland, og analysen kan bruges som input i drøftelserne af, hvordan de potentielle ubalancer på arbejdsmarkedet bedst muligt forebygges.

Som noget nyt er der udarbejdet en analyse, der giver indsigt i, hvor mange af de nyuddannede inden for velfærdsområdet i den midtjyske region der forlader deres fag efter endt uddannelse. Resultaterne af analysen kan anvendes til at kvalificere initiativer, der understøtter tilknytningen af medarbejdere, og som input til samarbejdet mellem kommuner, region og VIA University College om udvikling af uddannelserne.

Analyseresultaterne er blevet behandlet i udvalg for personale den 19. august 2024.

Kontorchef Jakob Olesen, Koncern HR, og vicekontorchef Marianne Wolf, Koncern HR, vil på mødet præsentere udvalgte resultater fra de to analyser. Der vil desuden blive perspektiveret til aktuelle indsatser i forhold til rekruttering.

### Bilag

* Bilag. Behovet for velfærdsuddannede 2024-2034 Hovedanalyse
* Bilag. Afgangsanalyse Midtjylland 2024

##### 0-4-6-22

## 6. Frokost (kl. 12.10-12.50)

### Sagsfremstilling

Frokost i personalekantinen.

##### 0-4-6-22

## 7. Drøftelse af sundhedsstrukturreform (kl. 12.50-13.20)

### Sagsfremstilling

I juni 2024 kom Sundhedsstrukturkommissionen med seks anbefalinger og tre forvaltningsmodeller for fremtidens organisering af sundhedsvæsenet. Der har sidenhen været en offentlig høring, og regeringen kom i september med et udspil til reform.

Da det ikke er forventningen, at den endelige sundhedsreform foreligger inden temadagen, afsættes der på temadagen en halv time til, at regionsrådet kan stille spørgsmål og evt. drøfte elementer i udspillet. Drøftelsen faciliteres af regionsdirektør Jonas Dahl.

Når den endelige refom kommer, vil regionsrådet blive inviteret til et virtuelt orienteringsmøde.

##### 0-4-6-22

## 8. Proaktiv presse- og kommunikationsstrategi (kl. 13.20-13.50)

### Sagsfremstilling

På temadagen vil vicedirektør Kasper Kolind, Koncern Kommunikation, og pressechef Ninette Zacho Bradsted, Koncern Kommunikation, præsentere Region Midtjyllands proaktive presse- og kommunikationsstrategi.

Den proaktive presse- og kommunikationsstrategi skal være med til at vende den negative spiral, der har været gældende de seneste år, og give en retning for den fremtidige proaktive tilgang på tværs af regionen. Formålet er et vedholdende godt omdømme for regionen og det regionale demokrati, der betrygger patienter og pårørende og fastholder stoltheden hos ansatte.

Målene er:

* at omdømmet styrkes, så vores borgere har tillid til os og føler sig trygge
* at vi som ansatte får en stærkere VI-følelse. Vi er en del af noget større
* at vi som ansatte får stoltheden for vores arbejdsplads tilbage.